Samtök fyrirtækja í sjávarútvegi vara við að strandveiðar smábáta verði auknar og gefa í skyn að strandveiðiafli sé lélegt hráefni sem geti skaðað orðspor fisks frá Íslandi. Smábátasjómenn svara fullum hálsi og minna stórútgerðina á að hún eigi ekki auðlindina. Togveiðar hennar með botnvörpu valdi tortímingu í sjónum.
Heiðrún Lind Marteinsdóttir, framkvæmdastjóri SFS, skrifar grein á vef samtakanna og gagnrýnir kröfu smábátasjómanna um auknar strandveiðiheimildir. Hún bendir á að allur þorskkvóti hafi verið skertur og eðlilegt að skerðingin gangi yfir alla. Hún minnir á að strandveiðar hafi aukist úr tæpum 2% af heildarafla í næstum 4%. Hún gefur lítið fyrir atvinnusköpun og aukið líf í höfnum með strandveiðum. Þær séu aðeins stundaðar yfir hásumarið og skapi síður heilsársstörf. Vegna kvótaskerðingar megi búast við að skipum verði lagt og fiskvinnslum lokað um tíma þar sem fólk geti treyst á störf allt árið. Við þær aðstæður verði ekki unað við að strandveiðar verði auknar á kostnað annarra.
Næst beinir hún sjónum að gæðum aflans og vísar í meira en tíu ára gamla úttekt sem segir að strandveiðar séu stundaðar á árstíma þegar fiskurinn er í slæmu ástandi. Smábátarnir veiði nærri landi þar sem fiskur sé smár og meira um orm. Aðgengi að ís sé takmarkað og flutningur á óslægðum afla geti farið illa með hráefnið. Ekki megi auka strandveiðafla til að verja stöðu íslenskra sjávarafurða á hátt borgandi mörkuðum erlendis.
Smábátasjómenn hafa brugðist ókvæða við þessum orðum og Örn Pálsson framkvæmdastjóri Landssambands smábátaeigenda segir yfirlýsingar um lélegt hráefni frá strandveiðum ekki standast skoðun.
Þetta eru bátarnir sem eru að selja á hæstu verðunum á fiskmörkuðum, ár eftir ár og það yfir sumartímann. Og það er samdóma álit þeirra sem eru að kaupa strandveiðiaflann að hann er mjög góður. Allur fiskur er kældur um leið og hann kemur um borð og gengið um hann eins og best verður á kosið.
Hann hafnar því að strandveiðar stuðli ekki að heilsársstörfum. Þær séu helsta tækifæri ungs fólks til að hasla sér völl í útgerð.
Það hefur fækkað störfum á stærri skipunum vegna þess að þeim hefur fækkað og færri menn um borð í hverju skipi. Þarna er þá útgönguleið fyrir þessa sjómenn að fá sér atvinnu.
Handfæri smábátasjómanna fari vel með lífríkið. Það sama sé ekki hægt að segja um togveiðar stórútgerða með botnvörpu sem hann líkir við ofbeldi gegn lífríkinu.
Vegna þess að þetta rótar botninn og hann bindur því ekki kolefnið í jarðveginum heldur veldur súrnun sjávar og öðru slíku. Þannig að við eigum að undirbúa okkur strax fyrir það að draga úr botnvörpuveiðum.

Stórútgerðin og smábátasjómenn eru komin í hár saman út af strandveiðum. Samtök fyrirtækja í sjávarútvegi gefa í skyn að afli strandveiðibáta sé lélegt hráefni.